Dokumentari “Oklahoma City” dhe terrorizmi
A mund të ndodhë një sulm terrorist i ngjashëm me bombardimin në Oklahoma City?
Sulmi me bombë në Oklahoma City 22 vjet më parë ishte një akt i brendshëm terrorist nga veterani Luftës së Gjirit Persik, Timothy McVeigh dhe bashkëpunëtori i tij, Terry Nichols. Sulmi i datës 19 prill 1995 shkatërroi një të tretën e ndërtesës federale, Alfred Murrah (Mëri) në qendër të Oklahoma City-t, duke vrarë 168 persona dhe duke plagosur 680. Në dokumentarin e tij, "Oklahoma City", regjisori Barak Goodman i kthehet sërish kësaj ngjarjeje, duke e cilësuar si sulmin më të madh të brendshëm terrorist në Shtetet e Bashkuara. "Bombardimi në Oklahoma City ishte një sulm ndaj qytetarëve të pambrojtur". Dokumentari i regjisorit Barak Goodman, "Oklahoma City", trajton bombardimin e Qendrës Murrah si pikënisje për analizimin e terrorizmit të brendshëm amerikan. Regjisori Goodman thotë se shumë nga këta separatistë janë supremacistë të bardhë, dhe shumica e tyre përkrahin të drejtën e pakufizuar për të mbajtur armë dhe për të mbrojtur veten nga të huajt dhe qeveria. Në dokumentar, Kerry Noble, ish-anëtar i këtyre grupeve është shembull i kësaj ideologjie. Dokumentari i regjisorit Goodman nënvizon dy ngjarje që përforcuan ideologjinë separatiste në fund të shekullit të 20-të: incidentin në Ruby Ridge më 21 gusht 1992 dhe rrethimin dy mujor të kompleksit të sektit Davidian në Waco të Teksasit më 1993. Incidentet vdekjeprurëse u nxitën nga kërkesat e autoriteteve lokale dhe federale për të kontrolluar pronat për armë të paligjshme zjarri. Rrethimi në Waco ishte veçanërisht vdekjeprurës. Kompleksi i përkiste sektit Davidian të udhëhequr nga David Koresh. Kur agjentët federalë u përpoqën t’i jepnin fund ngërçit përmes përdorimit të forcës, shkëmbimet me armë zjarri përfshinë kompleksin. U vranë 82 njerëz, përfshirë vetë David Koreshin. 62 prej tyre ishin gra dhe fëmijë. Timothy McVeigh, një veteran i Luftës së Gjirit Persik, ishte mes atyre që dëshmuan për rrethimin. Sipas dokumentarit, McVeigh ishte radikalizuar nga ajo ngjarje dhe nga një libër i titulluar “The Turner Diaries”. Regjisori Goodman thotë se në një Amerikë politikisht të polarizuar mundësia për sulme të ardhshme të brendshme terroriste është e lartë. Ai shpreson se filmi i tij do të rrisë ndërgjegjen për këtë kërcënim në rritje dhe do të kontribuojë në dialogun mbi rreziqet e terrorizmit të brendshëm.